চলুন এটা এবার মেনে নিই, যে অস্পৃশ্যতা ভারতীয় হিন্দু সমাজের কলঙ্কিত একটি সত্য। যা হাজার হাজার বছর ধরে চলে আসছে। দলিতদের সঙ্গে অমানবিক আচরণ চলছে এই সুদীর্ঘ সময় ধরে। তাদের কোনও দিনই কোনও অধিকার স্বীকার করা হয়নি। তারা সব সময়ই সমাজের বাইরের, কখনও সমান করে ভাবেইনি সমাজ। এটা পশ্চিম দুনিয়ায় দাসত্ব প্রথার সমতুল্য। শুধু একটা জায়গায় একটা সামান্য পার্থক্য আছে। সেটা হল যার সঙ্গে এই অস্পৃশ্যতা করা হচ্ছে এবং যে এই অস্পৃশ্যতা করছে উভয়েই ধর্মের দোহাই দিয়ে এই জঘন্য ব্যবস্থাকে মেনে নিয়েছে। কর্মফল, পূর্বজন্মের সুকৃতি এসব বিশ্বাস দিয়ে এই ব্যবস্থার ভিত তৈরি। এই জন্মে ভালো কাজ করলে পরের জন্মে ব্রাহ্মণ হওয়ার সুযোগ পাওয়া যাবে এরকম বিশ্বাসই বেঁচে থাকার একমাত্র মোটিভেশন। বাস্তবিক ভাবে যা নরক ছাড়া আর কিছুই নয়।